La divulgació i el coneixement tecnològic, protagonistes de la XII edició dels Premis Manel Xifra i Boada
El Col·legi d'Enginyers Graduats i Enginyers Tècnics Industrials de Girona i Comexi han reconegut la tasca del programa Quèquicom, el centre Vicorob i la trajectòria de Josep Sallent a la XII edició dels Premis Manel Xifra i Boada
La Sala de Graus de la Facultat de Lletres de la UdG ha acollit la cerimònia de lliurament de la XII edició dels Premis Manel Xifra i Boada que organitzen anualment Comexi i el Col·legi d'Enginyers Graduats i Enginyers Tècnics Industrials de Girona.
El programa Quèquicom del Canal33, l'Institut Vicorob de la UdG, el doctor en enginyeria Josep Sallent i quatre joves enginyers han rebut els premis de la mà del conseller d'Empresa i Coneixement, Santi Vila.
Els organitzadors han reconegut el programa Quèquicom del Canal33 amb el Premi Manel Xifra i Boada a la transmissió del coneixement tècnic i tecnològic. Quèquicom és un espai televisiu que des del 2006 difon setmanalment continguts científics i tècnics d'una forma amena i educativa. El programa compta amb Jaume Vilalta, que n'és el seu director i presentador i els reporters Pere Renom i Georgina Pujol, i ha rebut nombrosos premis i reconeixements, entre ells el Premi Nacional de Comunicació Científica 2015.
En quant al Premi Manel Xifra i Boada a la millor trajectòria professional enguany ha recaigut en Josep Sallent. Sallent va fer estudis de formació professional en electricitat i posteriorment va cursar estudis de Peritatge Industrial Elèctric a la Universitat Laboral de Tarragona. El 1967 va començar a treballar en una petita empresa familiar del sector tèxtil. Gràcies a aquesta experiència es va dedicar a tasques d'assessoria en organització i direcció de la producció d'empreses industrials, fins el 1975. Després d'aquesta experiència va guanyar unes oposicions al Cos d'Enginyers Tècnics Industrials del Ministeri d'Indústria a Madrid, que li permeten exercir com a inspector d'Indústria a Girona. Des d'aquell moment inicia una trajectòria per diferents càrrecs industrials i que culmina l'any 2012 amb el nomenat com a Cap de Servei d'Empresa a Girona. Sallent va seguir formant-se a la universitat, on va obtenir el títol d'Enginyer Tècnic Industrial Elèctric, l'any 1981, la llicenciatura en Econòmiques i Empresarials, l'any 1988, i el doctorat en Direcció i Administració d'Empreses, l'any 2000. Durant 35 anys també ha combinat la seva activitat professional amb la tasca docent universitària com a professor de la UPC i de la UdG. A més l'any 1988 va començar com a director i professor l'MBA en Direcció d'Empreses de la UdG, del que en va ser responsable durant 23 promocions. Sallent, ha estat vinculat a la Cambra de Comerç de Girona, i durant dotze anys també ha estat membre de la Junta Directiva, Tresorer i President de la Comissió de Formació del Col·legi. Actualment encara col·labora amb Empreses amb Cor de Càritas Girona i amb la Càtedra de Responsabilitat Social de la UdG.
El Premi Manel Xifra i Boada al grup de recerca aplicada o centre tecnològic, enguany s'ha concedit a l'Institut Vicorob de la UdG. Creat l'any 2014 es tracta d'un institut de referència a nivell català en els àmbits de l'Anàlisi de la Imatge Mèdica, Anàlisi de la Imatge Multimèdia, Percepció 3D en entorns industrials, Visió subaquàtica, Robòtica subaquàtica i Intel·ligència artificial.
Pel que fa al reconeixement que es fa cada any als joves enginyers que han estat guardonats pel Patronat de l’Escola Politècnica Superior de la UdG pel millor projecte de final de carrera aquest any se l’han endut Albert Cucharero Mayol, graduat en Enginyeria Elèctrica ha rebut el Premi Manel Xifra i Boada 2017 en reconeixement al guardó que li va concedir el Patronat de l’Escola Politècnica Superior de la UdG pel millor projecte de final de carrera "Disseny d'un parc eòlic amb un sistema de producció d'hidrogen a través de l'electròlisi de l'aigua”. Èric Pairet Artau, graduat en Enginyeria Electrònica Industrial i Automàtica ha rebut el Premi Manel Xifra i Boada 2017 en reconeixement al guardó que li va concedir el Patronat de l’Escola Politècnica Superior de la UdG pel millor projecte de final de carrera "Integració de timons en el robot SPARUS II per al control amb cinc graus de llibertat". Albert Lara Martí, graduat en Enginyeria Mecànica ha rebut el Premi Manel Xifra i Boada 2017 en reconeixement al guardó que li va concedir el Patronat de l’Escola Politècnica Superior de la UdG pel millor projecte de final de carrera "Filtre premsa per a mineria". I David Brugat Plata, graduat en Enginyeria Química ha rebut el Premi Manel Xifra i Boada 2017 en reconeixement al guardó que li va concedir el Patronat de l’Escola Politècnica Superior de la UdG pel millor projecte de final de carrera "Formulació i caracterització de suports nanocel·lulòsics amb propietats magnètiques".
Els premis, organitzats pel Col·legi d’Enginyers Tècnics Industrials de Girona i Comexi, reben el suport de la Universitat de Girona i compten amb el patrocini de Banc de Sabadell i Caixa d'Enginyers.
Els premis van néixer l'any 2005, poc després de la mort de l’enginyer que els hi dóna nom i fundador de Comexi: Manel Xifra i Boada. Manel Xifra va contribuir en la creació dels premis i per aquest motiu, i abans d’obrir convocatòria, se li va atorgar el primer guardó a títol pòstum ja que els premis recullen la filosofia que Xifra i Boada representava.
Manel Xifra i Boada (1928-2005), va ser un enginyer tècnic format a l'Escola d'Enginyers Industrials de Terrassa, va dedicar la seva trajectòria professional al sector industrial. L'any 1954 va fundar Comexi, dedicada actualment a la fabricació de béns d'equip pel sector de l’envàs flexible. De profunda convicció gironina, Manel Xifra Boada va ser membre del consell rector del Patronat Català pro Europa a Girona, del Patronat de l'Escola Politècnica Superior de la UdG i del Ple de la Cambra de Comerç de Girona, així com col·legiat d'honor del Col·legi d'Enginyers Tècnics Industrials de Catalunya (CETIG).
En les anteriors edicions s’ha reconegut la tasca i trajectòria de persones com:
Durant aquests anys, els Premis Manel Xifra s’han consolidat com un dels principals esdeveniments que projecten valors clau com la transmissió del coneixement i la tasca de l’enginyeria dins la societat catalana i gironina.
Fotografia de Gabinet de premsa d'ENGINYERS GI. Iglésies Associats